Den venstrehåndede bagspiller Martin Larsen skal igennem endnu en korsbåndsoperation. Det meddeler Aalborg Håndbold i en pressemeddelelse. Larsen blev skadet i onsdags, da Aalborg mødte Skive. En scanning har efterfølgende vist et overrevet korsbånd i venstre knæ. - Det er en ubærligt trist nyhed for Martin og alle i klubben. Det er næsten ikke til at bære, at han skal igennem det igen, og det gør virkelig ondt på os alle. Vi vil støtte ham, alt det vi kan i den kommende hårde tid, og så håber vi at se ham stærkt tilbage, siger cheftræner Stefan Madsen. 29-årige Martin Larsen blev tilbage i 2012 ramt af en alvorlig korsbåndsskade, som sendte stortalentet ud i lang tid. Blot et år senere var den gal igen. Larsen blev ramt af en ny korsbåndsskade. - Det er selvfølgelig rigtig hårdt lige nu, men jeg ved, at jeg i fællesskab med klubben og min familie nok skal komme igennem denne svære periode. Vi må se, hvad fremtiden bringer, men jeg vil i hvert fald gøre alt for at kæmpe mig tilbage igen, siger Martin Larsen. Martin Larsen vendte i år hjem til Aalborg efter udlandsophold i Frankrig og Tyskland. Han fik hele sin håndboldopvækst i Nordjylland. Aalborg Håndbold, der er forsvarende dansk mester, ligger i denne sæson på andenpladsen i herreligaen, hvor de er fire point efter GOG.

Referat:
Martin Larsen er nok en gang blevet ramt af en korsbåndsskade.